REGOLAMENT TA’ IMPLIMENTAZZJONI TAL-KUMMISSJONI (UE) 2019/2164

tas-17 ta’ Diċembru 2019

li jemenda r-Regolament (KE) Nru 889/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jħassar ir-Regolament (KEE) Nru 2092/91 (1), u b’mod partikolari l-Artikolu 16(1) u (3)(a) u l-Artikolu 21(2) tiegħu,

Billi:

(1) F’konformità mal-Artikolu 16(3)(b) tar-Regolament (KE) Nru 834/2007, diversi Stati Membri ppreżentaw dossiers dwar ċerti sustanzi lill-Kummissjoni u lill-Istati Membri l-oħra, bil-ħsieb li jiġu awtorizzati u inklużi fl-Annessi I, II, VI u VIII tar-Regolament (KE) Nru 889/2008 (2). Dawk id-dossiers ġew eżaminati mill-Grupp ta’ Esperti għall-Parir Tekniku dwar il-Produzzjoni Organika (l-EGTOP) u mill-Kummissjoni.

(2) Fir-rakkomandazzjonijiet tiegħu rigward il-fertilizzanti (3), l-EGTOP ikkonkluda, inter alia, li s-sustanzi “faħam bijoloġiku”, “skart tal-molluski u qxur tal-bajd” u “aċidi umiċi u fulviċi” jikkonformaw mal-objettivi u l-prinċipji tal-produzzjoni organika. Għalhekk, dawk is-sustanzi jenħtieġ li jiġu inklużi fl-Anness I tar-Regolament (KE) Nru 889/2008. L-EGTOP irrakkomanda wkoll li tiġi ċċarata d-definizzjoni ta’ “karbonat tal-kalċju” stabbilita f’dak l-Anness.

(3) Fir-rakkomandazzjonijiet tiegħu fir-rigward tal-prodotti għall-protezzjoni tal-pjanti (4), l-EGTOP ikkonkluda, inter alia, li s-sustanzi “maltodestrina”, “perossidu tal-idroġenu”, “terpeni (ewġenol, ġeranjol u timol)”, “klorur tas-sodju”, “ċerevisan” u piretrini minn pjanti oħra għajr il-Chrysanthemum cinerariaefolium jikkonformaw mal-objettivi u l-prinċipji tal-produzzjoni organika. Għalhekk, dawk is-sustanzi jenħtieġ li jiġu inklużi fl-Anness II tar-Regolament (KE) Nru 889/2008. Barra minn hekk, l-EGTOP għamel rakkomandazzjonijiet rigward l-istruttura ta’ dak l-Anness.

(4) Fir-rakkomandazzjonijiet tiegħu rigward l-għalf (5) l-EGTOP ikkonkluda, inter alia, li s-sustanzi “gomma tal-gwar” bħala addittiv tal-għalf, “estratt tal-qastan ħelu” bħala addittiv sensorjali, u “betaina anidru” bħala sustanza għall-annimali monogastriċi u ta’ oriġini naturali jew organika biss, jikkonformaw mal-objettivi u l-prinċipji tal-produzzjoni organika. Għalhekk, jenħtieġ li dawk is-sustanzi jiġu inklużi fl-Anness VI tar-Regolament (KE) Nru 889/2008. F’dak l-Anness, ir-referenza għal xi addittivi tas-silaġġ mhijiex ċara u jeħtieġ li tiġi ċċarata sabiex tiġi evitata l-konfużjoni.

(5) Fir-rakkomandazzjonijiet tiegħu rigward l-ikel (6) l-EGTOP ikkonkluda, inter alia, li s-sustanzi “gliċerol” bħala umidifikant f’kapsuli ta’ ġell u fil-kisi tal-wiċċ f’pilloli, “bentonit” bħala għajnuna għall-ipproċessar, “L(+)aċidu lattiku, u idrossidu tas-sodju” bħala għajnuna għall-ipproċessar għall-estrazzjoni ta’ proteini tal-pjanti u “trab tal-gomma tat-tara” bħala sustanza li tgħaqqad u “estratt tal-ħop u estratt tar-rożin tal-arżnu” fil-produzzjoni taz-zokkor jikkonformaw mal-objettivi u l-prinċipji tal-produzzjoni organika. Għalhekk, jenħtieġ li dawk is-sustanzi jiġu inklużi fl-Anness VIII tar-Regolament (KE) Nru 889/2008. Barra minn hekk, l-EGTOP irrakkomanda li għat-trab tal-gomma tat-tara, għal-leċitini, għall-gliċerol, għall-gomma tal-ħarrub, għall-gomma tal-ġellan, għall-gomma arabika, għall-gomma tal-gwar u għax-xama’ tal-karnawba, ikun meħtieġ li dawn jiġu prodotti b’mod organiku. Sabiex ikun hemm biżżejjed żmien għall-adattament għal dak ir-rekwiżit il-ġdid, jenħtieġ li l-operaturi jingħataw perjodu ta’ tranżizzjoni ta’ tliet snin.

(6) Fl-Anness VIIIa tar-Regolament (KE) Nru 889/2008, xi referenzi għall-ismijiet ta’ addittivi mhumiex preċiżi u jeħtieġ li jiġu ċċarati sabiex tiġi evitata l-konfużjoni.

(7) Għalhekk, jenħtieġ li r-Regolament (KE) Nru 889/2008 jiġi emendat skont dan.

(8) Il-miżuri previsti f’dan ir-Regolament huma skont l-opinjoni tal-Kumitat dwar il-produzzjoni organika,

ADOTTAT DAN IR-REGOLAMENT:

Artikolu 1 Ir-Regolament (KE) Nru 889/2008 huwa emendat kif ġej: (1) L-Anness I huwa sostitwit bit-test fl-Anness I ta’ dan ir-Regolament; (2) L-Anness II huwa sostitwit bit-test fl-Anness II ta’ dan ir-Regolament; (3) l-Anness VI huwa sostitwit bit-test fl-Anness III ta’ dan ir-Regolament; (4) l-Anness VIII huwa sostitwit bit-test fl-Anness IV ta’ dan ir-Regolament; (5) L-Anness VIIIa huwa sostitwit bit-test fl-Anness V ta’ dan ir-Regolament;

Artikolu 2 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-17 ta’ Diċembru 2019. Għall-Kummissjoni Il-President Ursula VON DER LEYEN

(1) ĠU L 189, 20.7.2007, p. 1.

(2) Ir-Regolament tal-Kummissjoni (KE) Nru 889/2008 tal-5 ta’ Settembru 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku (ĠU L 250, 18.9.2008, p. 1).

(3) Final report on fertilisers III https://ec.europa.eu/info/sites/info/files/food-farming-fisheries/farming/documents/final-report-egtop-fertilizers-iii_en.pdf.

(4) Final report on plant protection products IV https://ec.europa.eu/info/publications/egtop-reports-organic-production_en.

(5) Final report on feed III and food V https://ec.europa.eu/info/publications/egtop-reports-organic-production_en.

(6) Final report on food IV and final report on feed III and food V https://ec.europa.eu/info/publications/egtop-reports-organic-production_en.